ร้านเก่าแก่ เดิมอยู่ตลาดสวนหลวง (ทุบสร้างเป็นสวนหลวงพลาซ่า &
ประมาณหอพัก + I'm Park ณ.ปัจจุบัน นี้)
ขึ้นชื่อ เป็นหมูสะเต๊ะเจ้าแรกในกรุงเทพฯ 
ไม่รู้หรอกว่า ขึ้นชื่อเมนู "พระรามลงสรง" ด้วย
เพราะ จริงๆแล้ว ของหากินยากเมนูนั้น เจ้าอร่อย น่าจะอยู่แถวตลาดเก่า เยาวราช
(ร้านอาแป๊ะ) ซอยไพบูลย์สมบัติ ... ไม่มีสาขา
เพราะจำได้ว่า เคยได้ไปชิมมาครั้งนึง เมื่อนานแล้ว แต่ไม่ชอบ
ชื่อไทยแท้ ไพเราะเพราะพริ้ง แต่เป็นอาหารจีนแต้จิ๋ว
มีหมูลวกสด ผักบุ้งลวก และน้ำราดบนข้าว 
น้ำราดละม้ายคล้ายน้ำจิ้มสะเต๊ะ แต่ไม่ได้ออกไปทางรสหวาน และไม่ข้นเท่า
เพราะไม่ชอบ จึงไม่ได้สั่งมาลอง (ประกอบกับรีวิวอื่น กล่าวไว้ว่า ไม่ค่อยอร่อย)
ตั้งใจมารำลึก หมูสะเต๊ะ โดยเฉพาะ / เตาปิ้ง ควันฉุย ส่งกลิ่นหอมอยู่หน้าร้านเลย
ไม้ละ 6 บาท หมูหมักมานุ่มกำลังดี ออกรสหวาน จิ้มน้ำจิ้มรสจูนกันพอดี
ได้แตงกวาอาจาดช่วยอีกแรง อร่อยดี น้ำส้มสายชูปรุงรสเปรี้ยวหวาน จี๊ดจ๊าดถูกใจ

... กระเพาะปลาที่นี่ ต้องขอเปลี่ยนชื่อ เป็น "กระเพาะปลาน้ำดำ"
เพราะ ละเลงซีอิ๊วซะเยอะเกิน ออกรสหวาน ก.พ.ปลาชิ้นใหญ่ ไม่ค่อยถูกใจ
จะให้อร่อยควรเป็นชิ้นแบบยวงเล็กๆ มีเห็ดหอม เนื้อปู ใส่มาด้วย ... โถละ 80-
เคาะพริกไทย เหยาะจิ๊กโฉ่ว(ซอสเปรี้ยว) ค่อยช่วยให้หมดชามได้

ขุ่นพี่ที่หนีบไปด้วย เทออ ชอบเย็นตาโฟเป็นชีวิตจิตใจ สั่งมาเอาใจ
แอบขอชิม เส้นก๋วยเตี๋ยวนุ่ม น้ำซุปใช้ได้เลย สีสันกำลังสวย 
ลูกชิ้นปลาแลดูหน้าตาน่าทาน / ชามละ 45-
(ก่อนเดินออกจากร้าน เห็นบะหมี่แห้ง น่ากิน มากกกก ไว้งวดหน้า นะ)

โดยรวมอาหารรสชาติรับได้ รายการอาหารขึ้นหราข้างผนัง 
ร้านตึกแถวห้องเดียว แต่โต๊ะไม้สักนั่งสบาย คงปรับปรุงเรื่องความสะอาดแล้ว
เพราะ ก็ไม่ได้ดูเลอะเทอะอะไรมาก / บริการฉับไว
การเดินทางไม่น่าลำบาก อยู่แถวบ่อนไก่ 
ติดถนนพระรามสี่ ฝั่งขาออก ก่อนขึ้นทางด่วน
หากอยากลอง เมนูหากินยาก ก็น่าสนอยู่ เพราะเห็นออเดอร์ใส่กล่อง เพียบ ...